钦定古今图书集成/理学汇编/经籍典/第090卷 > 《策易经对》何乔新
## 钦定古今图书集成/理学汇编/经籍典/第090卷 > 《策易经对》何乔新

自伏羲画卦，而大《易》之道著。《连山》者，炎帝之《易》，夏后
氏因之以作《易》者也。其卦以艮为首，盖以艮者山也，
艮所以成言乎物，故曰“连山”具其体也。《归藏》者，黄帝
之《易》，而商人因之以作《易》者也。其卦以坤为首，盖以
坤者地也，坤所以厚德载物，故曰《归藏》，取其用也。逮
至于周，而《易》之书大备，故《周易》之卦以干为首，盖以
“干者天也，干所以首出庶物，故曰‘《周易》观其象也。三
《易》之体，各以一卦为首，各以一义为先，然经卦皆八，
其别皆六十四’。”夏商《易》取七八，以不变为占也；《周易》
取九六，以变为占也。《隋·艺文志》有《归藏》十三卷，出于
刘光伯所上，意甚浅陋。《唐·艺文志》有《连山》十卷，出于长孙无忌次述，文多缺误。则二书之不传久矣。然尝
求之《周易》，尚有可言者，所谓“兼山艮”，即《连山》之遗意
也；六爻皆别人象，所谓“坤以藏之”，即《归藏》之遗意也。
全体皆言地道，其书虽不存，其象则可得而推焉。重
卦之人，诸儒不同，然十三卦制器尚象，既羲农所取，
则重于伏羲明矣。《十翼》之说亦有不同，大抵不出乎
《彖》《象》《文言》《系辞》《说卦》《序卦》《杂卦》之中，又岂可舍是而
他求《十翼》哉？《上经》之卦三十，所以象阳奇。《下经》之卦
三十四，所以象阴偶。《上经》首乾坤而终于离、坎者，盖
首于天地阴阳之正也，故以水火之正终焉。《下经》首
《咸》《恒》而终于《未济》者，盖先于夫妇，阴阳之交也，故以
水火之交终焉。自汉以来，考象占者，泥于术数，而不
得其弘通简易之法；谈义理者，沦于空寂，而不适乎
仁义中正之归；丁宽作《易说》三万言，而训诂之学兴；
焦延寿述阴阳灾异，而穿凿之弊起；子夏之《易》，不依
古易篇次，而遵费氏，则为后人之假托可知矣。九师
之《易》，王通以为《易》道因之而微，则无资于圣经可知
矣。王弼之《传》，则高谈理致，祖尚清虚而已；颖达之《疏》，
则随文生义，依徇王氏而已。迨程子作《易传》，《易》之义
理始大明；朱子作《本义》，《易》之象占始益著。盖程子之
《易》，发挥孔子之十翼者也；朱子之《易》，则推三圣教人
卜筮之旨者也。后世有功于《易》道，非程朱而何哉！